Dansk Model Jernbane Union

Dansk Model Jernbane Union (DMJU) er et forbund af danske modeljernbaneklubber, der er stiftet 9. april 1961. DMJU har til formål at fremme samarbejdet mellem danske og udenlandske klubber og fremme interessen for modeljernbane som hobby i Danmark. Der er lidt over 100 klubber med, men alle kan optages, hvis de har mindst tre medlemmer. DMJU repræsenterer de danske klubber i den europæiske organisation MOROP, der udarbejder Normer for Europæiske Modeljernbaner (NEM).

DMJU arrangerer i en weekend hvert år udstillingen Modeltog for alle skiftevis øst og vest for Storebælt, typisk i Hovedstadsområdet og Trekantområdet. På udstillingerne deltager en række klubber med modeller og modulanlæg samt en del forhandlere. Desuden er der konkurrencer og et inviteret udenlandsk anlæg. Derudover har DMJU forskellige andre aktiviteter så som udnævnelse af årets model i forskellige kategorier.

Historie

Forhistorie 
Den første danske modeljernbaneklub var den stadig eksisterende Dansk Model-Jernbane Klub (DMJK), der blev stiftet i København 25. marts 1938. Efter Besættelsen kom der flere andre klubber til. For eksempel oprettedes de stadig eksisterende Jydsk Model Jernbane Klub i Aarhus i 1945, Slagelse Model Jernbane Klub i 1946, Odense Model Jernbane Klub i 1949, Kalundborg Model Jernbane Klub i 1949 og Modeljernbaneklubben H0 i København i 1949.

Kaptajn J. Rosenfeldt foreslog at danne en union, men det blev ikke umiddelbart til noget. I stedet enedes alle klubber på et møde i Aarhus 6. marts 1949 om udgivelse af et tidsskrift med Rosenfeldt som redaktør. Bladet Modeljernbanen blev lanceret i april 1949 som officielt organ for de danske modeljernbaneklubber og bragte artikler om både modeljernbaner og virkelige jernbaner. At der var grundlag for et blad kunne set ved et års jubilæet i april 1950, idet antallet af danske modeljernbanefolk var steget fra 2-3.000 til 3-4.000, mens antallet af klubber var steget fra 6-7 til 21. Bladet ophørte imidlertid i juni 1952, da Rosenfeldt skulle udstationeres.

I slutningen af 1949 og begyndelsen af 1950 var der en del læserbreve i Modeljernbanen om dannelse af en union. Andr. Skourup fra Haderslev Model Jernbane Klub syntes, at de små og nye klubber ville stå stærkere, når de var sammensluttet med de ældre og stærkere. DMJK's tidligere formand A. Arendrup mente, at der var stemning for samarbejde, og at en union kunne videreføre indhentede erfaringer. Hans efterfølger Torben Nellemann mente til gengæld, at en union var overflødig, da DMJK allerede have udarbejdet standarder for den da udbredte skala 0 (størrelsesforhold 1:45). Desuden ville det koste i administration og tjenesterejser. Jydsk Model Jernbane Klubs formand Mogens W. Nielsen pegede på behovet for standarder for skala H0 (størrelsesforhold 1:87), som Modeljernbanen først var ved at udsende. Han foreslog desuden en indkøbscentral, hvor folk kunne få gode og billige materialer. Det sidste afviste Kolding Model Jernbane Klubs formand K. Moltrup, da produktion af løsdele krævede mange penge og arbejde. Rejser for delegerede ville også tynge de enkelte klubbers økonomi. Samtidig sørgede Modeljernbanen allerede for samarbejde. Modeljernbaneklubben H0's formand O.E. Schön argumenterede modsat for samarbejde men syntes ikke rigtigt, at DMJK som "moderklub" bidrog til det. Banen var godt tilfreds med udstillingen og konkluderede: "Det var en dejlig udstilling, hvor klubberne [viste] modelbyggeriets høje standard i Danmark, hvor forhandlerne havde en stor søgning, og hvor det især var glædeligt at se de mange forældre med børn, hvis små øjne strålede af glæde og spænding over det til alle tider fascinerende legetøj - det kære elektriske tog!"

Udstillinger i 2000'erne 

Der var ikke nogen udstilling i 1999 på grund af MOROP-kongressen det år. Men derefter blev der afholdt årlige udstillinger i skiftevis øst og vest. Den første fandt sted 5.-6. august 2000 i Valby-Hallen i København. Her kom der 7.000 besøgende, hvilket stadig er rekord for en DMJU-udstilling. Udstillingen var bygget op efter det nu faste koncept med en række klubber med anlæg i flere størrelsesforhold, en stribe forhandlere og enkelte producenter og importører. Næste udstilling 3.-4. november 2001 fandt sted i Fredericia Idrætscenter med 2.260 besøgene. En nyhed her var, at fem fynske og jyske klubber var gået sammen om et større modulanlæg. Her kunne man blandt andet præsentere punkt-til-punkt-kørsel i stedet for at køre i ring som på de rundbaner, der ellers benyttedes til mange udstillingsanlæg. På udstillingen 31. august-1. september 2002 i Valby-Hallen kom der 4.500 besøgende. Her var hovedattraktionen et anlæg med Berlins centrale Stadtbahn, som Verein für Berlin Brandenburgische Stadtbahngeschichte "Weinbergsweg" var på besøg med. På udstillingen 22.-23. november 2003 i Fredericia Idrætscenter kom der 2.225 besøgende. Udstillingen blev påvirket af, at den kendte forhandler Mads Sjøner fra Trinbrættet Århus var død en uge før.

På udstillingen 28.-29. august 2004 i Valby-Hallen kom der 5.500 besøgende. Et særligt indslag her var et anlæg, hvor den tyske producent Magnus viste deres håndbyggede og detaljerede men også dyre modeller til skala 2 (størrelsesforhold 1:22,5). Næste udstilling blev afholdt 1.-2. oktober 2005 i Fredericia Idrætscenter med knap 2.000 besøgende. Udstillingen 26.-27. august 2006 fandt endnu en gang sted i Valby-Hallen. Her havde man inviteret den tyske Modelleisenbahnclub "Theodor Kunz" Pirna med det, der efter sigende var Europas største modulanlæg i skala TT. 6.-7. oktober 2007 var man tilbage i Fredericia Idrætscenter med 2.277 besøgende. Udstillingen tiltrak så mange udstillere, at nogle forhandlere måtte afvises. 30.-31. august 2008 gjaldt det igen Valby-Hallen. Det inviterede indslag var denne gang et anlæg i skala TT, som familien Hoffmann fra Fredersdorf øst for Berlin havde bygget i fællesskab.

Det var dog ingen hemmelighed, at modeltog, der tilbage i 1950'erne havde været legetøj, som mange drenge ønskede sig, efterhånden var blevet til en populær men dyr hobby for primært voksne entusiaster. Ved udstillingen i 2008 fortalte DMJU's formand Jan Kaspersen således om publikum: "Det er mest de etablerede hobbyfolk, som mødes ved de store modeltogsudstillinger i Øst- og Vestdanmark. Men der kommer selvfølgelig også interesserede udefra, og derfor er udstillingerne et vigtigt vindue mod offentligheden for vores hobby." Han fortalte yderligere, at klubberne også gjorde meget selv for at skabe opmærksomhed omkring modeljernbane som hobby med åbent hus-arrangementer og andre aktiviteter.

Nedgang og nytænkning 
15.-16. august 2009 var der igen udstilling i vest, men denne gang var man rykket til DGI-Huset Aarhus. Man havde længe ønsket at flytte, da sportshallen i Fredericia ikke var udrustet til modeljernbaneudstillinger, og der var dårlige adgangsforhold. De fleste udstillere tog godt imod flytningen, og man kunne samtidig glæde sig over besøg af mange børnefamilier. Selve udstillingen omfattede som sædvanligt klubber med anlæg i flere størrelsesforhold og mange forhandlere. Derudover var der en dioramakonkurrence samt foredrag og workshops om digitaldrift, modulbygning og patinering. Årets indslag udefra var nederlandske Pemoba med et sydtysk bymiljø og MEC Oranienburg fra Berlin med et med et mindre cirkusanlæg og et større anlæg med DDR-tema.

Besøgstallet i Aarhus blev imidlertid en skuffelse med ca. 1.800 mod de 2.277 to år før i Fredericia. Der havde ellers været annonceret i både fagblade og midtjyske lokalaviser, uddelt 20.000 foldere, opklæbet 1.000 plakater i det meste af Jylland og været omtale i lokal-tv. Banens redaktør Vido Hribar skrev bagefter, at han da også havde forventet en stigning i forbindelse med flytningen. Han spekulerede imidlertid på, om de mange udstillinger, der efterhånden blev holdt af både DMJU og andre, gjorde, at det ikke længere var noget særligt. Til de andre udstillinger hørte for eksempel nu Hobbymesse en til to gange om året i Valby-Hallen, men de havde 5-7.000 besøgende hver gang, så der var et publikum. DMJU's formand Jan Kaspersen mente, at udstillingens synlighed ikke havde været god, og at en gentagelse i Aarhus, trods det løft man havde fået, ville kræve nye tiltag. Derudover skulle der tales internt om kritikpunkter, markedsføring og løsninger for fremtiden.

Det økonomiske resultat efter udstillingen i Aarhus medførte, at der ikke var nogen DMJU-udstilling i 2010. Derefter skiftede man imidlertid både by og årstid, da næste udstilling blev afholdt 2.-3. april 2011 i Køge Hallerne. Da hallerne ligger i en udkant af byen, engagerede man Sporvejsmuseet Skjoldenæsholm til at køre med veteranbusser til og fra Køge Station. Desuden kørte Østsjællandske Jernbaneklub med veterantog fra Københavns Hovedbanegård og lokalt på Køge Havn. På selve udstillingen satte man ind med foredrag, workshops, aktiviteter for børn og voksne, modeljernbaner til leg og forskellige konkurrencer. Dertil kom som sædvanlig klubberne med deres anlæg, en række forhandlere og mindre producenter. Besøgstallet blev på 2.900 betalende voksne og ca. 800 børn.

Udstillingerne fortsatte med den næste i vest i Bramdrupdam Hallerne i Kolding 14.-15. april 2012. Der var 20 udstillere med flere anlæg, 20 forhandlere, en mindre dioramakonkurrence og aktiviteter for børn, der kunne male en godsvogn og bygge et hus. Desuden kørte der busser fra Kolding Station og veterantog på Kolding Havn. Der var ca. 1.500 besøgende, men økonomien løb lige rundt. 6.-7. april 2013 var man tilbage i Køge Hallerne med klubanlæg, forhandlere, workshops, dioramakonkurrence og aktiviteter for børn foruden kørsel med veterantog og -busser. Desuden var den tyske Eisenbahnclub Leinefelde på besøg med et anlæg i skala TT. 5.-6. april 2014 gjaldt det på ny Bramdrupdam Hallerne efter stort set samme mønster som sidst. En nyhed på den jyske udstilling var dog, at Modelparken Danmark kørte runder med minitog med børn og barnlige sjæle. Lørdagen før udstillingen medvirkede de og tre andre klubber desuden ved et PR-arrangement for udstillingen, som DMJU havde arrangeret i Kolding Storcenter. På selve udstillingen kom der 1.610 voksne og 235 børn.

Ved udstillingen 25.-26. april 2015 i Køge Hallerne var der så mange klubber, der ville være med, at man måtte udvide med et telt, fordi der ikke var plads nok i hallerne. 25 klubber samt 25 forhandlere og producenter endte med at deltage på udstillingen, hvor der kom lidt over 2.900 besøgende. Den tyske Modelleisenbahnclub "Theodor Kunz" Pirna deltog desuden med deres anlæg i skala TT ligesom i 2006. 2.-3. april 2016 var man tilbage i Bramdrupdam med omkring 20 klubber og over 20 producenter og forhandlere. Mike La Marie fra England deltog som gæst med et anlæg i skala N. Den store deltagelse gav dog også pladsmangel her, så de to haller måtte suppleres med en mindre sal.

Modeltog for alle 

Udstillingen 8.-9. april 2017 fandt igen sted i Køge, nu under titlen Modeltog for alle. Der var dog stadig pladsproblemer, for en lovning fra Køge Kommune fra 2015 om at have en ekstra hal klar i 2017 holdt ikke. Det var så tanken at opsætte en oppustelig air dome som en midlertidig løsning, men det måtte opgives i februar 2017, da sikkerhedshensyn gjorde, at den alligevel ikke måtte anvendes til udstilling. I stedet endte man med at supplere med en hal i Rishøj Idrætscenter 5 km derfra og indsættelse af en ekstra veteranbus mellem de to udstillingssteder. Delingen på to steder gav anledning til bekymring for, om man kunne få folk til så også at besøge begge steder. Det lykkedes imidlertid, og især kørslen med Sporvejsmuseets veteranbusser viste sig at være populært. Udstillingen som helhed havde 2.813 betalende gæster, hvilket blev betragtet som en succes. Samtidig kunne man glæde sig over, at flere store udenlandske producenter nu også var med på udstillingen. Årets gæsteanlæg var et finsk anlæg i skala N. Efter udstillingen var der en sag med Køge Kommune på grund af pladsproblemerne og de dermed forbundne ekstra omkostninger. Men de fralagde sig ethvert ansvar og blev derfor fravalgt til fremtidige udstillinger.

I Kolding kneb det også med pladsen, så selv om man egentlig var tilfredse med Bramdrupdam Hallerne, valgte man at flytte til Sydbank Arena til udstillingen 7.-8. april 2018. I første omgang lejede man den store arena på 3.000 m², men med 21 stande fra klubber og ca. 30 kommercielle stande blev det nødvendigt at leje en ekstra hal, så man kom op på 4.000 m² udstillingsareal. Anlæggene omfattede endnu en gang alt fra skala N til minitog, folk kunne køre med på. Børnene kunne desuden lege med LGB-tog og som noget nyt male en figur i skala H0. Som gæsteanlæg deltog Jokerdalen Privatbane fra Norge, mens et svensk anlæg måtte undværes på grund af sygdom. Udstillingen havde knap 2.400 besøgende. Det var lidt under det forventede, men det blev forklaret med godt vejr om søndagen.

Den næste udstilling i øst blev afholdt 30.-31. marts 2019 i Taastrup Idræts Center. Udstillingen blev den hidtil største målt på både areal, omsætning og udstillere. Man var godt nok spændte på, hvordan flytningen ville gå, men man endte med at få over 4.400 besøgende. De mange anlæg og forhandlere på udstillingen var fordelt på fire haller, hvilket gjorde det lidt svært for publikum at bevare overblikket. Børnene kunne køre med LGB-tog, male en figur og prøve at bygge et hus. De voksne modeljernbanefolk kunne til gengæld forsyne sig med nyheder og tilbud hos forhandlerne. En nyhed var, at Dorte og Hans Hedegaard fra Frederiksberg Auktionshus, kendt fra tv-programmet Under Hammeren, vurderede modeltog og andet legetøj. Spur 0 Modulgruppe Hamburg bidrog med årets gæsteanlæg på deres første udlandstur.

Herefter var det så meningen, at den næste udstilling skulle afholdes i Sydbank Arena i Kolding 28.-29. marts 2020, efterfulgt af Taastrup i 2021. I foråret 2020 blev Danmark imidlertid ramt af coronaviruspandemien, og som følge heraf indførte myndighederne 10.-11. marts 2020 forsamlingsforbud. Det betød at DMJU måtte aflyse sin udstilling, som der allerede var lagt et stort arbejde i. Det var så tanken at afholde udstillingen samme sted i 2021, men den fortsatte pandemi og restriktioner gjorde, at det også måtte opgives. I stedet skulle der så være udstilling i Kolding 2.-3. april 2022. Inden da gjorde usikkerhed om fortsættelse af restriktionerne med følgende risiko for aflysning imidlertid, at udstillingen blev udskudt yderligere til 22.-23. oktober 2022. Her kom der så 1.700 voksne og 150 børn. DMJU omtalte udstillingen som sin 25. Men i optællingen havde man angivet en udstilling i København i 1995 og en i Fredericia i 1996. I virkeligheden var det som nævnt ovenfor en i Fredericia i 1995. Regnedes den private udstilling i 1989 med, kunne der dog stadig tales om 25.

Internt i DMJU drøftedes det, om man skulle blive ved med at holde udstillinger og i givet fald hvornår. De kommercielle udstillere ville gerne have flyttet udstillingerne til efteråret, hvor folk var på vej ind i sæsonen for modeltog, og hvor man samtidig undgik forårets mange helligdage. Til gengæld ville en udstilling i efteråret som regel kollidere med en eller flere klubbers egne aktiviteter. I DMJU's bestyrelse tænkte man, at en udstilling om efteråret måske kunne være med til at tiltrække medlemmer til klubberne. I praksis viste erfaringen fra 2022 imidlertid, at der kom færre besøgende til en udstilling om efteråret end om foråret. Så derfor endte man med at holde fast i udstillinger om foråret.

Det stod dog allerede på forhånd klart, at den næste udstilling skulle afholdes 1.-2. april 2023 i Taastrup, da der var fuldt booket om efteråret der. Her kom der ca. 3.100 betalende voksne og 700 børn. Årets gæsteanlæg var Schmalspuranlage "unteres Preßnitztal" med et udsnit af Preßnitztalbahn i Sachsen i skala H0e.

Noter

Litteratur 
 Danske model- og jernbaneklubber under redaktion af Kaj Juul-Pedersen. Dansk Model Jernbane Union, juni 1970.
 Artikler og notitser i Modeljernbanen (1949-1952), Modelbane-nyt (1952-1962), Signalposten (1963-1993) og Banen (1990-2011).
 Nyhedsbreve fra DMJU siden 2010, fra 2015 kaldet DMJU News.

Eksterne henvisninger 

 Dansk Model Jernbane Union

Modeljernbane
Model Jernbane Union
Etableret i 1961